കോണ്ഗ്രസിനെപ്പോലെ അച്ചടക്കവും സംസ്കാരവുമില്ലാത്ത പാര്ടി ലോകത്തില്ല: കെ സുധാകരന് കോഴിക്കോട് കോണ്ഗ്രസിനെപ്പോലെ അച്ചടക്കവും സംസ്കാരവുമില്ലാത്ത പാര്ടി ലോകത്ത് മറ്റൊന്നുണ്ടാവില്ലെന്ന് കെപിസിസി പ്രസിഡന്റ് കെ സുധാകരന്. ജില്ലാ കോണ്ഗ്രസ് നേതൃയോഗത്തില് സംസാരിക്കുകയായിരുന്നു അദ്ദേഹം. നേതാക്കളെ തെറിവിളിക്കാനും സമൂഹമാധ്യമങ്ങളില് എഴുതാനും തയ്യാറാകുന്നവരെന്ത് കോണ്ഗ്രസുകാരാണ്. എ കെ ആന്റണിയെയും ഉമ്മന്ചാണ്ടിയെയും രമേശ് ചെന്നിത്തലയെയുമെല്ലാം സമൂഹമാധ്യമങ്ങളില് തെറിവിളിക്കുന്നു. ഇത്ര വൃത്തികെട്ട സംസ്കാരം പേറുന്ന പാര്ടി ഇന്ത്യാരാജ്യത്തില്ല. അച്ചടക്കം പാലിക്കാന് പ്രവര്ത്തകര്ക്ക് കൈപ്പുസ്തകം നല്കും. കാലാകാലങ്ങളായി ഒപ്പം നിന്നവരെല്ലാം കോണ്ഗ്രസിനെ കൈവിട്ടു. തിരുവനന്തപുരം, കൊല്ലം, ആലപ്പുഴ ജില്ലകളിലെല്ലാം ഒപ്പമുണ്ടായിരുന്ന സാമൂഹ്യ വിഭാഗവും കൈവിട്ടു. സര്വപ്രതാപികളുള്ള ആലപ്പുഴയില് കോണ്ഗ്രസ് ഒരു സീറ്റിലൊതുങ്ങി. കോഴിക്കോട്ട് ഒരിഞ്ച് മുന്നോട്ട് പോകാനാവുന്നില്ല. കോണ്ഗ്രസിലെ പ്രശ്നങ്ങള് കണ്ടെത്താന് കെപിസിസി സര്വേ നടത്തിയിരുന്നു. 60 ശതമാനം നേതാക്കളും വിശ്വാസ്യതയില്ലാത്തവരാണെന്നായിരുന്നു കണ്ടെത്തല്. 46 ശതമാനം ബൂത്തുകളിലും കമ്മിറ്റികള് പ്രവര്ത്തിക്കുന്നില്ല. പുതിയ ഡിസിസി പ്രസിഡന്റുമാര്ക്ക് ആറുമാസ സമയം നല്കിയിട്ടുണ്ട്. പ്രവര്ത്തനക്ഷമമല്ലാത്തവരെ മാറ്റും. തെരഞ്ഞെടുപ്പില് സ്വന്തം സ്ഥാനാര്ഥികളെ തോല്പ്പിക്കാന്ശ്രമിച്ചവരുണ്ട്. ഘടകകക്ഷികള് ഈ പരാതി ഉന്നയിച്ചിട്ടുണ്ട്. തെരഞ്ഞെടുപ്പ് അന്വേഷണ റിപ്പോര്ട്ട് പ്രസിദ്ധീകരിച്ച് നടപടിയെടുക്കും. കോണ്ഗ്രസ് നേതൃത്വത്തിലുള്ള സഹകരണ സംഘങ്ങള്പലതും അറിയപ്പെടുന്നത് ചില വ്യക്തികളുടെ പേരിലാണ്. സ്വന്തം ഫ്ലക്സ് ബോര്ഡ് സ്ഥാപിക്കുന്നവരാണ് കോണ്ഗ്രസ് നേതാക്കള്. സെമി കേഡര് സ്വഭാവത്തിലേക്ക് കോണ്ഗ്രസിനെ മാറ്റുമെന്ന് പറഞ്ഞപ്പോള് എന്താണ് കേഡര് എന്നറിയില്ലെന്ന് പരിഹസിച്ചവരുണ്ട്. കേഡര് എന്ന വാക്ക് തന്റെ കണ്ടെത്തലല്ലെന്നും സുധാകരന് പറഞ്ഞു.